钦定古今图书集成/明伦汇编/官常典/第071卷 > 巴陵王子伦
## 钦定古今图书集成/明伦汇编/官常典/第071卷 > 巴陵王子伦

按《南齐书》本传：“巴陵王子伦，字云宗，世祖第十三子
也。永明七年，为持节、都督南豫司二州军事、南中郎
将、南豫州刺史。十年，迁北中郎将、南琅邪彭城刺史、
二郡太守。郁林即位，以南彭城禄力优厚，夺子伦与
中书舍人綦母珍之，更以南兰陵代之。隆昌元年，迁
散骑常侍、左将军。延兴元年，遣中书舍人茹法亮杀”
子伦，子伦正衣冠，出受诏曰：“鸟之将死，其鸣也哀；人
之将死，其言也善。先朝昔灭刘氏，今日之事，理数固
然。君是身家旧人，今衔此使，当由事不获已。”法亮不
敢答而退，年十六。

按《南史》本传：明帝遣中书舍人茹法亮杀子伦。子伦
时镇琅邪城，有守兵，子伦英果，明帝恐不即罪，以问
典签华伯茂，伯茂曰：“公若遣兵取之，恐不即可办。若
委伯茂，一小吏力耳。”既而伯茂手自执鸩逼之，左右
莫敢动者。子伦正衣冠，出受诏，谓法亮曰：“积不善之
家，必有馀殃。昔高皇帝残灭刘氏，今日之事，理数固”
然，举酒谓亮曰：“君是身家旧人，今衔此命，当由事不
获已，此酒差非劝酬之爵。”因仰之而死。时年十六。法
亮及左右皆流涕。先是，高帝、武帝为诸王置典签帅，
一方之事，悉以委之。每至觐接，辄留心顾问，刺史行
事之美恶，系于典签之口，莫不折节推奉，恒虑弗及。
于是威行州部，权重蕃君。武陵王晔为江州，性烈直
不可忤，典签赵渥之曰：“今出郡易刺史。”及见武帝相
诬，晔遂免还。海南王子䍐戍琅邪，欲暂游东堂，典签
姜秀不许而止。还泣谓母曰：“儿欲移五步亦不得，与
囚何异？”秀后辄取子罕屐伞饮器等，供其儿昏，武帝
知之，鞭二百，系尚方，然而擅命不改。邵陵王子贞尝
求熊白，厨人答典签不在，不敢与。西阳王子明欲送
书参，侍读鲍𠊨病，典签吴修之不许，曰：“应谘行事乃
止。言行举动，不得自专，征衣求食，必须谘访。”永明中，
巴东王子响杀行事刘寅等，武帝闻之，谓群臣曰：“子
响遂反。”戴僧静大言曰：“诸王都自应反，岂惟巴东！”武
帝问其故，答曰：“天王无罪，而一时被囚，取一挺藕，一
杯浆”，皆谘签帅，不在则竟日忍渴。诸州惟闻有签帅，
不闻有刺史。竟陵王子良尝问众曰：“士大夫何意诣
签帅？”参军范云答曰：“诣长史以下皆无益。诣签帅，使
便有倍本之价，不诣谓何？”子良有愧色。及明帝诛异
己者，诸王见害，悉典签所杀，竟无一人相抗。孔珪闻
之，流涕曰：“若不立签帅，故当不至于此。”